Obștea mănăstirii românești din Mono, în provincia canadiană Ontario, a anunțat programul hramului mic din acest an.
Unul din hramurile mănăstirii este Sf. Efrem cel Nou, de obicei pomenit în data de 5 mai, dar, pentru că anul acesta în data de 5 mai serbăm Învierea Domnului, sărbătoarea sfântului va fi celebrată la Mono sâmbătă, 18 mai 2024.
Cu acest prilej, vor fi aduse la mănăstire și expuse spre cinstire de către credincioși un fragment din moaștele Sf. Efrem cel Nou, ocrotitorul obștii, și un veșmânt întreg care a acoperit moaștele întregi ale Sf. Dimitrie cel Nou de la Catedrala Patriarhală din București.
Mănăstirea marchează astfel împlinirea a 250 de ani de la aducerea moaștelor sfântului la București.
Alături de obște și de credincioși, la hram va participa și Preasfințitul Părinte Ioan Casian, Episcopul Ortodox Român al Canadei.
Program
- 09:00 Acatistul Sf. Efrem cel Nou
- 10:00 Sf. Liturghie Arhierească oficiat de Episcopul Canadei
- 12:00 Agapă
Următoarele sărbători importante ale mănăstirii în acest an sunt Pelerinajul anual în cinstea Icoanei Maicii Domnului „Gherontissa” (27 iulie) și hramul mare, „Înălțarea Sf. Cruci”, care, din motive practice pentru comunitatea românească, va fi serbat în 21 septembrie.
În prezent, obștea strânge fonduri pentru a construi biserica mare a mănăstirii.
Foto credit: Facebook / Holy Cross Orthodox Monastery – Mono
Urmărește-ne pe Telegram: t.me/basilicanews